**PODACI O RASPISANOM JAVNOM NATJEČAJU**

Javni natječaj za zasnivanje radnog odnosa na neodređeno vrijeme na radnom mjestu Viši stručni suradnik biolog u Javnoj ustanovi Agenciji za upravljanje zaštićenim prirodnim vrijednostima na području Osječko-baranjske županije objavljen je u “Glasu Slavonije“ broj 32334, od 14. srpnja 2023. godinete na internetskim stranicama Javne ustanove Agencije za upravljanje zaštićenim prirodnim vrijednostima na području Osječko-baranjske županije.

Prijave na javni natječaj podnose se na adresu: **Javna ustanova Agencija za upravljanje zaštićenim prirodnim vrijednostima na području Osječko-baranjske županije, Osijek, Županijska 4/III**, u roku od 8 dana od dana objave javnog natječaja u “Glasu Slavonije“ te na internetskim stranicama Javne ustanove Agencije za upravljanje zaštićenim prirodnim vrijednostima na području Osječko-baranjske županije putem pošte ili osobnom dostavom na navedenu adresu.

Prijave se podnose u zatvorenim omotnicama s naznakom „za natječaj“ te nazivom radnog mjesta na koje se podnositelj prijave prijavljuje.

**Viši stručni suradnik biolog- 1 izvršitelj (Osijek)**

**Opis poslova radnog mjesta**:

Viši stručni suradnik biolog sudjeluje u organizaciji stručnih istraživanja, sudjeluje u izradi planova i programa temeljem znanstvenih i stručnih istraživanja te koordinira i nadzire njihovu provedbu. Predlaže i poduzima mjere zaštite stanišnih tipova i ekoloških sustava prilikom zahvata u prirodu ili obavljanja drugih dopuštenih radnji. Obraduje podatke, održava baze podataka i izrađuje analize iz područja zaštite biljnog i životinjskog svijeta.

Sudjeluje u izradi planova upravljanja i godišnjih programa, nadzire njihovu provedbu te sudjeluje u izradi izvješća o njihovoj provedbi.

Sudjeluje u izradi stručnih podloga vezanih uz biološku i krajobraznu raznolikost zaštićenih područja za potrebe izrade promotivnih materijala i programa edukacije i interpretacije, surađuje sa znanstvenim i stručnim institucijama, strukovnim udrugama i pojedincima te sudjeluje u pripremi redovitih izvješća o obavljenim poslovima. Obavlja i druge poslove po nalogu ravnatelja te za svoj rad odgovara ravnatelju.

**Podaci o plaći:**

Plaća je određena Pravilnikom o radu, plaćama i naknadama Javne ustanove Agencije za upravljanje zaštićenim prirodnim vrijednostima na području Osječko-baranjske županije od 02.12.2022., 20.02.2023. i 19.06.2023. godine, a čini je umnožak koeficijenta složenosti poslova radnog mjesta na koje je radnik raspoređen, koji za višeg stručnog suradnika biologa iznosi 2,06 i osnovice za obračun plaće, uvećan za 0,5% za svaku navršenu godinu radnog staža.

Osnovica za obračun plaće utvrđena je Rješenjem o utvrđivanju osnovice za obračun plaće službenika i namještenika u upravnim tijelima Osječko-baranjske županije (KLASA: 024-02/22-05/15, URBROJ: 2158-02-22-6 od 27. rujna 2022. godine) i iznosi 545,00 eura.

Pravni izvori za pripremanje kandidata za pisano i usmeno testiranje:

- Zakon o zaštiti prirode ("Narodne novine" broj 80/13., 15/18., 14/19. i 127/19.),

- Uredba o ekološkoj mreži i nadležnostima javnih ustanova za upravljanje područjima ekološke mreže

NN 80/2019

- Internetska stranica Javne ustanove (<http://www.obz-zastita-prirode.hr/>).

**Postupak prethodne provjere znanja i sposobnosti**

Prethodna provjera znanja i sposobnosti kandidata koji ispunjavaju formalne uvjete iz natječaja provest će se putem pisanog i usmenog dijela (intervjua). Samo kandidati koji ispunjavaju formalne uvjete moći će pristupiti prethodnoj provjeri znanja i sposobnosti. Smatrat će se da je kandidat koji nije pristupio prethodnoj provjeri povukao prijavu na natječaj.

**PRAVILA TESTIRANJA**

1. Po dolasku na provjeru znanja od kandidata će biti zatraženo predočenje odgovarajuće identifikacijske isprave radi utvrđivanja identiteta.
2. Smatra se da su kandidati uspješno položili test ako ostvare najmanje 51% bodova.
3. Za vrijeme provjere znanja i sposobnosti nije dopušteno:
   1. koristiti se bilo kakvom literaturom odnosno bilješkama,
   2. koristiti mobitel ili druga komunikacijska sredstva,
   3. napuštati prostoriju u kojoj se provjera odvija,
   4. razgovarati s ostalim kandidatima niti na bilo koji drugi način remetiti koncentraciju kandidata.
4. Ukoliko pojedini kandidat prekrši naprijed navedena pravila, bit će udaljen s provjere znanja, a njegov/njezin rezultat Povjerenstvo neće priznati niti ocjenjivati.

**Pisano testiranje**

Pisano testiranje obuhvaća provjeru znanja o poznavanju rada iz područja zaštite prirode.

Pisano testiranje obavit će se na način da će kandidati istovremeno pisati pred Povjerenstvom za provedbu natječaja pisani test s 10 pitanja / zadataka, a test će se pisati 45 minuta.

Za svaki točan odgovor kandidat će dobiti jedan bod po pitanju. Djelomično točni odgovori mogu nositi ½ boda.

**Usmeni dio testiranja (INTERVJU)**

Usmeni diotestiranja(Intervju) se provodi samo s kandidatima koji su ostvarili najmanje 51% bodova iz pismenog dijela provjere znanja na testiranju.

Usmeni dio testiranja (Intervju) obuhvaća:

- specifična znanja i sposobnost kandidata

- provjera znanja iz područja zaštite prirode

- komunikacijske vještine i sklonost timskom radu

Usmeni diotestiranja (Intervju) se provodi osobnim razgovorom Povjerenstva za provedbu natječaja sa svakim pojedinim kandidatom.

Usmeni dio testiranja sadržavati će 10 pitanja.

Usmeni dio testiranja (Intervju) boduje se na način da će svaki kandidat dobiti 1 bod za svaki točan odgovor dok će za djelomično točni odgovor dobiti ½ boda.

Na usmenom dijelu testiranja (intervju) kandidati se poglavito ispituju o dosadašnjem radnom iskustvu koja odgovaraju specifičnom opisu poslova traženog radnog mjesta i sposobnostima kandidata za samostalni rad na radnom mjestu Viši stručni suradnik biolog, razlozima prijave na ovaj natječaj, te se provjeravaju podaci iz životopisa.

**RANG LISTA**

Nakon provedene prethodne provjere znanja i sposobnosti kandidata Povjerenstvo za provedbu natječaja utvrđuje rang-listu kandidata prema ukupnom broju ostvarenih bodova, te podnosi ravnatelju Javne ustanove Agencije za upravljanje zaštićenim prirodnim vrijednostima na području Osječko-baranjske županije izvješće o provedenom postupku, zajedno s utvrđenom rang-listom potencijalnih kandidata za prijam u radni odnos, a koji su zadovoljili pismeni i usmeni dio testiranja.

Vrijeme održavanja prethodne provjere znanja i sposobnosti kandidata bit će objavljeno na internetskim stranicama Javne ustanove Agencije za upravljanje zaštićenim prirodnim vrijednostima na području Osječko-baranjske županije (<http://www.obz-zastita-prirode.hr/>), najkasnije tri dana prije održavanja provjere. Kandidati koji ostvare pravo na pristupanje prethodnoj provjeri znanja i sposobnosti putem pisanog testiranja i intervjua o tome će biti obaviješteni na adresu elektroničke pošte koju su naveli u natječajnoj dokumentaciji predanoj na ovaj javni natječaj.